ב 11 בדצמבר 1930, בבודפשט, נשא סצ'י לאישה את פאולינה מטילד קיראי שהייתה צעירה ממנו ב-12 שנים, ילידת שארוואר, בתם של יאנוש קיראי ושל מאטילד רוט. לאחר מכן עבד סצ'י כמפקח הראשי של העיתון החשוב פסטר לויד שיצא בבודפשט בשפה הגרמנית. לרגל ביקורו של המלך האיטלקי בהונגריה בשנת 1937, כתב מלחין האופרטות שאנדור רוז'ניאי מארש איטלקי-הונגרי, שאת הטקסט ההונגרי שלו כתב פרנץ סצ'י ואת הטקסט האיטלקי רנזו אַווה (Renzo Ave).
פרנץ סצ'י מתואר בגיליון כתב העת "אור" (Világosság) מ-7 בספטמבר 1947 כאחד המפרשים המצטיינים של הליריקה האיטלקית, שהפך לקורבן של הפשיזם בנסיבות טרגיות (נספה בשואה).
יצירותיו.
שירו הראשון בשם "ברקרולה" שפורסם בדפוס, פורסם בגיליון 22 בינואר 1922 בכתב העת "זמנים החדשים" (Új Idők).
סוזאן סומרס
סוזאן מארי סומרס (באנגלית: Suzanne Marie Somers; ) היא שחקנית, סופרת, זמרת, אשת עסקים, אמריקאית. היא הופיעה בטלוויזיה בתפקיד כריסי סנו בסדרה שלושה בדירה אחת ובתפקיד קרול פוסטר בסדרה אבא חורג, אמא חורגת.
בהמשך הייתה סומרס לסופרת שכתבה סדרה של ספרים לשיפור עצמי, כולל "ללא גיל: האמת העירומה על הורמונים זהים ביולוגית" (2006), על טיפול חלופי בהורמונים זהים ביולוגית. בנוסף היא פרסמה שתי אוטוביוגרפיות, ארבעה ספרים בנושא תזונה, וספר שירה.
ביוגרפיה.
נולדה בשם סוזאן מארי מהוני, בסן ברונו, קליפורניה, כשלישית במשפחה של ארבעה ילדים ממוצא אירי אמריקאי קתולי. אמה, מריון אליזבת (לבית טרנר), הייתה מזכירה רפואית. אביה, פרנסיס מהוני, היה פועל וגנן. כאשר הייתה בת שש החל אביה להתמכר לאלכוהול. בהמשך הוא נהג לכנות אותה בשמות ולהביך אותה.
סומרס למדה בבית הספר קפוצ'ינו שבסן ברונו. היא סיפרה שהיא גם הייתה מעודדת בבית הספר התיכון מרסי שבברלינגיים, קליפורניה, והתקבלה לקולג' הנשים של סן פרנסיסקו, קולג' שנוהל על ידי המסדר הקתולי חברת הלב הקדוש. ב-1965, כשהייתה בת 19, נישאה סומרס לברוס סומרס, ולזוג נולד בן אחד, ברוס הבן. נישואים אלו הסתיימו ב-1968.
סומרס הייתה נערת המזל בתוכנית "משחק יום הנישואים" (Anniversary Game) בשנים 1969–1970, שם היא הכירה את המנחה אלן המל. השניים נישאו ב-1977.
לסומרס שלוש נכדות: קמיליה, שחקנית; ויולט; ודייזי, זמרת.
באפריל 2000 אובחן אצל סומרס סרטן השד בדרגה 2. היא עברה כריתה של הגידול ובעקבותיו טופלה ברדיותרפיה, אך החליטה לוותר על כימותרפיה בניגוד להמלצת רופאיה, ותחת זאת נטלה תמצית של דבקון.
ב-9 בינואר 2007 דווח על ידי Associated Press שביתה של סומרס במאליבו נחרב בשריפה.
קריירה.
תפקידי משחק ראשונים.
סומרס החלה לשחק בתפקידים קטנים במהלך סוף שנות ה-60 ובראשית שנות ה-70, כולל מגוון תוכניות אירוח לקידום ספר השירה שלה ותפקידים קטנים בסרטים, כמו "בלונדינית בציפור הרעם הלבנה" בסרט אמריקן גרפיטי, ופרק בגרסה האמריקאית של קומדיית המצבים לוסטה לאק (Lotsa Luck) בתפקיד פאם פאטאל בראשית שנות ה-70. היא הופיעה גם בסדרת המתח "תיקי רוקפורד" (The Rockford Files) ב-1974, ובתפקיד ללא קרדיט כנערת בריכה חשופת חזה בסרט ב-1973. סומרס שיחקה בתפקיד אורח בסדרה סטיב אוסטין, האיש השווה מיליונים בפרק "פרויקט צ'שייר" מ-1977. היא הופיעה בתפקיד נוסעת בפרק הראשון של הסדרה ספינת האהבה, ובהופעת אורח בפרק מ-1976 בסדרה כל יום מחדש. בהמשך היא התקבעה בתפקידה המפורסם ביותר כבלונדינית המטופשת כריסי סנו בקומדיית המצבים של רשת ABC שלושה בדירה אחת ב--1977. באותה שנה היא גם הייתה חברת פאנל במשחק הטלוויזיה Match Game והופיעה יחד עם בעלה אלן המל במשחק הטלוויזיה Tattletales.
שלושה בדירה אחת.
בינואר 1977 לוהקה סומרס לקומדיית המצבים של רשת ABC שלושה בדירה אחת. לאחר שהשחקניות סוזאן זנור וסוזאן לניר לא הרשימו את המפיקים בשני פרקי הפיילוט הראשונים, הוצע התפקיד לסומרס על ידי נשיא ABC פרד סילברמן, שראה אותה ב-The Tonight Show והיא נבחנה והתקבלה יום לפני צילום פרק הפיילוט השלישי והסופי. סומרס גילמה בסדרה את כריסי סנו, דמות סטריאוטיפית של בלונדינית מטופשת, שעבדה כמזכירה במשרד.
יחד עם סומרס שיחקו בסדרה ג'ון ריטר וג'ויס דה ויט. הסדרה היא קומדיה של טעויות אודות שתי נשים רווקות שחיות עם גבר רווק שמעמיד פנים שהוא הומוסקסואל כדי לעקוף את מדיניותו של בעל הדירה שאוסר על גברים רווקים לחלוק את דירתם עם נשים רווקות. הסדרה הפכה להצלחה מהירה בנתוניה במדד נילסן, ובסופו של דבר יצאה ממנה סדרת בת, הרופרים, בכיכובם של נורמן פל (בעל הדירה) ואודרה לינדלי. סומרס הפכה לחביבת הקהל, והתקשורת הכתירה אותה ככוכבת פורצת הדרך של הסדרה, והובילה אותה לסטטוס של סמל המין הפופולרית של התקופה. לזכותה נזקפה הפיכת הסדרה לתופעה עולמית.
בסתיו 1980, כאשר החלה שלושה בדירה אחת את עונתה החמישית, דרשה סומרס הגדלת משכורת משמעותית מסכום של 30,000 דולר ל-150,000 דולר לפרק ו-10 אחוזים מרווחי הסדרה. מקורבים לעניינים טענו שהמרד של סומרס הושפע בעיקר על ידי בעלה אלן המל. לאחר ש-ABC דחתה את הדרישות, סירבה סומרס להופיע בפרקים השני והרביעי של העונה, והשתמשה בתירוצים כמו צלע שבורה. היא סיימה את שאר פרקי העונה על פי החוזה הקודם, אך תפקידה הצטמצם ל-60 שניות בכל פרק, דמותה הופיעה רק בסצנות הסיום של הפרקים בו כריסי מתקשרת לדירת השותפים מבית הוריה. לאחר ש-ABC פיטרה אותה מהסדרה וסיימה את החוזה עמה, תבעה סומרס את הרשת בסכום של 2 מיליון דולר, בטענה שאמינותה בעסקי השעשועים ניזוקה. התביעה יושבה על ידי בורר שהחליט שסומרס הייתה חייבת סכום של 30,000 דולר, בשל פרק אחד שהוחמץ ושעליו היא לא קיבלה תשלום. בפסיקות שניתנו בהמשך זכו גם הרשת והמפיקים. סומרס אמרה שהיא פוטרה בשל בקשתה לקבל תשלום כמו כוכבי טלוויזיה גברים ברמת פופולריות כמו שלה באותה תקופה כמו אלן אלדה וקרול או'קונור.
לפני הסכסוך עם ABC וסיום הפקת הסדרה, ידעה הרשת המתחרה, CBS, שסומרס תתפנה בסופו של דבר. הם חתמו עמה על חוזה ועל רעיון לפיתוח קומדיית מצבים משלה, שנקראה "המופע של סוזאן סומרס" שבה היא שיחקה דמות מוחצנת של דיילת אוויר. משעה שהיא אכן התפנתה מעיסוקיה, לאחר פיטוריה משלושה בדירה אחת, נתנה CBS לסומרס, ולציבור, זמן מסגרת לצפייה לעליית התכנית לאוויר, אך בשל שינויים בצוות הניהולי של חטיבת הבידור של הרשת בראשית 1982, ביטלו מנהלי הרשת את המיזם. בספרה "אחרי הנפילה" מ-1998, אמרה סומרס שהמפיקים של שלושה בדירה אחת המשיכו לשלוח מכתבי הפסקת פעילות לצמיתות ל-CBS, כדי שסומרס לא תוכל לעשות שום שימוש בדמות של כריסי סנו, צעד שלדבריה צינן את תהליך היצירה של התכנית החדשה.
סומרס ושותפה למשחק בשלושה בדירה אחת, ג'ון ריטר, התפייסו לאחר עשרים שנה בהן הם לא דיברו זה עם זה, זמן קצר לפני מותו של ריטר ב-2003.
אבא חורג, אמא חורגת.
ב-1990, לאחר שביצעה תפקידים שונים בטלוויזיה ועל במות הבידור בלאס וגאס, שבה סומרס להופיע ברשתות הטלוויזיה הארציות. היא הופיעה במספר רב של תפקידי אורח בסרטי טלוויזיה, רובם של רשת ABC. בין אלו נמנו הסרט "איש עשיר, אישה רווקה" (Rich Men, Single Women), שמשך את תשומת לבם של חברות ההפקה לורימר ומילר-בוייט, שפיתחו קומדיית מצבים חדשה. סומרס כיכבה בסרט יחד עם הת'ר לוקליר, שהפנתה בלי משים את תשומת הלב של שתי החברות לסומרס. מבחינתה של חברת לורימר לא הייתה זו הפעם הראשונה שהם עבדו עם סומרס לאחר שהיא שיחקה בסדרה שהם הפיקו "היא השריף" (She's the Sheriff) בשנים 1987–1989.
בספטמבר 1991 שבה סומרס לשחק בקומדיית המצבים אבא חורג, אמא חורגת, יחד עם פטריק דאפי, שהייתה להצלחה ברשת ABC. שבוע לאחר תחילת שידור הסדרה, שודר ב-ABC סרט באורך של שעתיים על חייה של סומרס בשם "לשמור על הסודות" (Keeping Secrets), שהתבסס על אוטוביוגרפיה שלה באותו שם. הסרט תיעד את חיי המשפחה העכורים של סומרס ואת ילדותה, לצד עלייתה לתהילה. לאור הקריירה המתחדשת שלה, החלה סומרס גם להופיע בתוכנית אירוח יומית ב-1994, ששודרה עונה אחת. הסדרה אבא חורג, אמא חורגת שודרה ב-ABC עד לעונה השישית שלה ב-1997, ולאחר מכן המשיכה להיות משודרת ברשת CBS, במה שהתברר כעונתה האחרונה. במקביל לשידור הסדרה ב-CBS, נבחרה סומרס להיות שותפה להנחיה של התוכנית הוותיקה "המצלמה הנסתרת" (Candid Camera) יחד עם פיטר פאנט, שעלתה מחדש לאוויר מאוחר יותר באותה שנה. סומרס המשיכה להיות שותפה להנחיית התכנית במשך שנתיים.
המשך הקריירה.
בקיץ 2005 הופיעה סומרס במופע יחיד בברודוויי, "הבלונדינית בציפור הרעם", אוסף של סיפורים על חייה ועל הקריירה שלה. המופע היה אמור להמשיך עד ספטמבר, אך בוטל לאחר שבוע בשל ביקורות קוטלות ומכירות כרטיסים דלות. סומרס האשימה את המבקרים (הניו יורק טיימס תיאר את המופע כ"תצוגה משעממת ומביכה של אקסהיביציוניזם רגשי המתחזה לבידור"), ואמרה לניו יורק פוסט: "האנשים הללו [המבקרים בניו יורק] הם קמצנים, ואולי חשפתי את עצמי יותר מדי עבורם. שכבתי שם עירומה, והם החליטו לבעוט בי ולדרוך עלי, ממש כמו הדברים שאתה רואה בעיראק".
ב-2012 החלה סומרס להופיע בתוכנית אירוח אינטרנטית באתר הנשים CafeMom. שלושה מהפרקים בתוכנית היו איחוד ופיוס עם שותפתה למשחק בשלושה בדירה אחת, ג'ויס דה ויט. השתיים לא נפגשו ולא דיברו במשך 31 שנים. הם שוחחו על שותפן לסדרה ג'ון ריטר והביעו את שמחתן על כך ששתיהן דיברו עמו זמן קצר לפני מותו.